ශ්‍රී ලංකා ප්‍රජාතාන්ත්‍රික සමාජවාදී ජනරජයේ
පාර්ලිමේන්තුව
2000 අංක 58 දරන සුවසෙත සමාජ සේවා සංගමය
(සංස්ථාගත කිරීමේ) පනත

(සහතිකය සටහන් කළේ 2000 අගෝස්තු මස 18 වන දින]
ආණ්ඩුවේ නියමය පරිදි මුද්‍රණය කරන ලදී.

2000 අගෝස්තු මස 18 වැනි දින ශ්‍රී ලංකා ප්‍රජාතාන්ත්‍රික සමාජවාදී ජනරජයේ
ගැසට් පත්‍රයේ II වන කොටසේ අතිරේකයක් වශයෙන් පළ කරන ලදී

2000 අංක 58 දරන සුවසෙත සමාජ සේවා සංගමය
(සංස්ථාගත කිරීමේ) පනත

සුවසෙත සමාජ සේවා සංගමය සංස්ථාගත
කිරීම සඳහා වූ පනතකි

'' සුවසෙත සමාජ සේවා සංගමය” යනුවෙන් හඳුන්වනු ලබන
හා සඳහන් කරනු ලබන සංගමයක්, එකී සංගමයේ සාමාජිකයන්
එකඟ වූ රීති අනුව එහි සියලු පරමාර්ථ සහ ඊට අදාළ කාරණා
ඵලදායි ලෙස ක්‍රියාවේ යෙදවීමේ කාර්යය සඳහා මෙතෙක් කල්
ශ්‍රී ලංකාවෙහි කැස්බෑවේ පිහිටුවා තිබූ හෙයින් ද :

එකී සංගමය පිහිටුවනු ලැබූවේ යම් පරමාර්ථ හා කරුණු
සඳහා ද ඒ පරමාර්ථ සහ කරුණු මෙතෙක් කල් එකී සංගමය
විසින් සාර්ථකව ක්‍රියාත්මක කර හා ඉටු කර ඇති හෙයින් ද;
එකී ඉල්ලීම ඉෂ්ට කිරීම මහජන යහපත සඳහා වන හෙයින් ද
ශ්‍රී ලංකා ප්‍රජාතාන්ත්‍රික සමාජවාදී ජනරජයේ පාර්ලිමේන්තුව
විසින් මෙසේ පනවනු ලැබේ :-

1. මේ පනත 2000 අංක 58 දරන සුවසෙත සමාජ සේවා
සංගමය (සංස්ථාගත කිරීමේ) පනත යනුවෙන් හඳුන්වනු ලැබේ.

2. මෙහි මින් මතු “සංගමය” යනුවෙන් සඳහන් කරනු ලබන
සුවසෙත සමාජසේවා සංගමයේ දැනට සාමාජිකයන්ව සිටින
තාක් තැනැත්තන් සහ මෙයින් සංස්ථාපනය කරනු ලබන
සංස්ථාවට මින් මතු ඇතුළත් කරගනු ලබන තැනැත්තන් මේ
පනත ක්‍රියාත්මක වීම ආරම්භ වන දින සිට සහ ඉන් පසු (මෙහි
මින් මතු “සංගමය" යනුවෙන් සඳහන් කරනු ලබන) "සුවසෙත
සමාජසේවා සංගමය" යන නාමය සහ අභිධානය යටතේ
අවිච්ඡින්න පැවැත්මක් ඇති සංස්ථාවක් විය යුතු ය. තවද, එකී
නාමයෙන් ඒ සංස්ථාව විසින් ද, එයට විරුද්ධව ද සියලු
අධිකරණවල දී නඩු පවරනු ලැබිය හැකි අතර, පොදු මුද්‍රාවක්
තබාගෙන එය පාවිච්චි කිරීමේ ද ස්වකීය අභිමතය පරිදි එය
වෙනස් කිරිමේ ද පූර්ණ බලය සහ අධිකාරය ඒ සංස්ථාවට
ඇත්තේ ය.

3. සංස්ථාව සංස්ථාපනය කරනු ලබන්නේ යම් පොදු
පරමාර්ථ සඳහා ද, ඒ පොදු පරමාර්ථ පහත සඳහන් පරිදි විය
යුතු යැයි මෙයින් ප්‍රකාශ කරනු ලැබේ:-

(අ) “ජයවර්ධන වැඩහිටි නිවාසය” යනුවෙන් නම් කළ යුතු
වැඩිහිටි නිවාසයක් ඉදිකිරීම, එය කළමනාකරණය කිරීම
හා පවත්වා ගෙන යාම ;

(ආ) බිහිරි සහ අඳ තැනැත්තන්, ආබාධිත තැනැත්තන් සහ
අසරණ තැනැත්තන් සඳහා ශුභ සාධන පහසුකම්
සැපයීම ;

(ඇ) ශ්‍රී ලංකාව තුළ ප්‍රජා ශුභසාධන, අධ්‍යාපනික සහ
සමාජ සංවර්ධන ව්‍යාපෘති ප්‍රවර්ධනය කිරීම සහ ඒවා
ක්‍රියාත්මක කිරීමෙහි ලා නිරතවීම ;

(ඈ) සංස්කෘතික කටයුතු ප්‍රවර්ධනය කිරීම සහ පෞරාණික
ගොඩනැගිලි, ස්මාරක සහ කලා කෘති ආරක්ෂා කිරීමට
පුරාවිද්‍යා දෙපාර්තමේන්තුවට සහයෝගය දීම ;

(ඉ) ජාතිය සහ ආගම ගැන නොතකා ජනතාව අතර
අන්‍යොන්‍ය අවබෝධය සහ සහයෝගිතාව ප්‍රවර්ධනය
කිරීම ;

(ඊ) අධ්‍යාපනය ප්‍රවර්ධනය කිරීම සහ දැනුම දියුණු කිරීම,
ව්‍යාප්ත කිරීම සහ ප්‍රචාරය කිරිම සඳහා ශිෂ්‍යාධාර,
ශිෂ්‍යත්ව, ත්‍යාග, පරිත්‍යාග, මුල්‍යාධාර සහ ආධාර
සැපයීම ;

(උ) යම් කර්මාන්තයක හෝ වෘත්තියක නැතහොත් යම්
අපනයන හෝ ආනයන ව්‍යාපාරයක නිරතවීම සහ,
කෘෂිකාර්මික, කාර්මික සහ වාණිජ වැනි ව්‍යාපෘති
ආරම්භ කොට පවත්වා ගෙන යාම සඳහා තැනැත්තන්ට
ආධාර දීම සහ සහායවීම සහ තාක්ෂණය හා ශිල්පීය
ක්‍රම ජනතාවට සාර්ථක ලෙස ලබාදීම සඳහා පුහුණු
කිරීමේ වැඩ සටහන්, ව්‍යාප්ති සේවා සහ ප්‍රචාරක
කටයුතු සංවිධානය කිරීම ;

(ඌ) පරිසරය ආරක්ෂා කිරීම, පාලනය කිරීම සහ
සංරක්ෂණය කිරීම සඳහා ව්‍යාපෘති ආරම්භ කොට
පවත්වා ගෙන යාම ;

(එ) සංස්ථාවේ පරමාර්ථවලට සමාන පරමාර්ථ ඇත්තා වූ
යම් දේශීය හෝ විදේශීය ආයතන හෝ සංවිධාන
සමඟ සහයෝගයෙන් ක්‍රියා කිරීම හෝ සම්බන්ධීකරණය
වීම ;

(ඒ) සංස්ථාවේ පරමාර්ථ මුදුන්පත් කර ගැනීම සඳහා ශ්‍රී
ලංකාවේ දී හෝ වෙනත් යම් ස්ථානයක දී සම්මේලන,
සම්මන්ත්‍රණ, වැඩමුළු, සමූහ අධ්‍යාපන සහ දේශන
සඳහා අනුග්‍රහය දැක්වීම සහ ඒවා පවත්වා ගෙන
යාම ;

(ඔ) ගෘහ කර්මාන්ත සහ ස්වයං රැකියා සඳහා යෝජනා
ක්‍රම සකස් කිරීම සහ ක්‍රියාත්මක කිරීම ;
(ඕ) සංස්ථාවේ පරමාර්ථ ප්‍රවර්ධනය කිරීම සහ වැඩි දියුණු
කිරීම සඳහා යෝග්‍ය යයි සංස්ථාව විසින් සලකනු
ලබන පොත්, වාර සඟරා, පත්‍රිකා, ප්‍රවෘත්ති පත්‍ර සහ
සඟරා මුද්‍රණය කිරීම, ප්‍රකාශයට පත් කිරීම සහ
බෙදා හැරීම ; සහ

(ක) සංස්ථාවේ සියලු පරමාර්ථ හෝ ඉන් කිසිවක් හෝ
මුදුන්පත් කර ගැනීමට අවශ්‍ය, ආනුෂංගික හෝ හිතකර
වෙනත් යම් ක්‍රියා සහ දේ කිරීම.

4. (1) සංස්ථාවේ කටයුතු සංස්ථාවේ තත්කාලයේ බලපවත්නා
රීතිවලට යටත්ව එම රීතිවල සඳහන් කර ඇති සාමාජිකයන්
සංඛ්‍යාවකින් හා ඒ අනුව තෝරා පත් කර ගනු ලබන
සාමාජිකයන්ගෙන් සමන්විත (මෙහි මින් මතු “මණ්ඩලය” යනුවෙන්
සඳහන් කරනු ලබන) පාලක මණ්ඩලයක් විසින් පරිපාලනය
කෙරේ.

(2) මේ පනත ක්‍රියාත්මක වීම ආරම්භ වන දිනයට පෙරාතුව
ම වූ දිනයේ දී ධුර දැරූ සංගමයේ පාලක මණ්ඩලයේ
සාමාජිකයන්ගෙන් සංස්ථාවේ ප්‍රථම පාලක මණ්ඩලය සමන්විත
විය යුතු ය.

(1) “ජයවර්ධන වැඩිහිටි නිවාසය" සහ භාර දේපළෙහි
කළමනාකරණය භාරව සිටීම සඳහා භාරකාර මණ්ඩලයක් සිටිය
යුතු ය.

(2) එකී භාරකාර මණ්ඩලයේ අනුමතිය නොමැතිව භාර දේපළ
නීයාදනය කිරීම හෝ අන් ලෙසකින් බැහැර කිරීම නොකළ
යුතු ය.

(3) සංස්ථාවේ ප්‍රථම භාරකාර මණ්ඩලය මේ පනත ක්‍රියාත්මක
වීම ආරම්භ වන දිනයට පෙරාතුවම වූ දිනයේ දී සංගමයේ
පැවති භාරකාර මණ්ඩලයේ සාමාජිකත්වය දැරුවා වූ ද මෙහි
උපලේඛනයේ නම් සඳහන් කර ඇත්තා වූ ද තැනැත්තන්ගෙන්
සමන්විත වූ භාරකාර මණ්ඩලය විය යුතු ය.

6. භාර දේපළ, භාර ඔප්පුවේ සඳහන් පරිදි වැඩිහිටි නිවාසයක්
පිහිටුවා පවත්වා ගෙන යාම සඳහා සහ අධ්‍යාපනික හා සමාජ
සාධක කටයුතු සඳහා පමණක් භාවිත කරනු ලැබිය
යුතු ය.

7. මේ පනත ක්‍රියාත්මක වීම ආරම්භ වන දිනයට පෙරාතුව
ම වූ දිනයේ දී පදනමෙහි සාමාජිකයකු වූ සෑම තැනැත්තකුගේම
සහ ඉන් පසුව සංස්ථාවේ සාමාජිකයකු වශයෙන් යථා පරිදි
ඇතුළත් කරගනු ලබන සෑම තැනැත්තකුගේම නම ඇතුළත් කළ
යුතු සාමාජික නාමලේඛනයක් පවත්වා ගෙන යාමට අධ්‍යක්ෂ
මණ්ඩලය විසින් සැලැස්විය යුතු ය.

8. මේ පනතේ සහ වෙනත් යම් ලිඛිත නීතියක විධිවිධානවලට
යටත්ව :

(අ) සංස්ථාවේ කාර්ය සඳහා අවශ්‍ය වන්නා වූ ඉඩම් හෝ
ගොඩනැගිලි මිලට ගැනීමට, කුලියට හෝ බද්දට
ගැනීමට හෝ අන්‍යාකාරයෙන් ලබා ගැනීමට ;

(ආ) සංස්ථාවේ කාර්ය සඳහා පොලී සහිතව හෝ රහිතව
මුදල් ණයට ගැනීමට හෝ ලබා ගැනීමට ;

(ඇ) විනිමය බිල්පත්, වෙක්පත්, පොරොන්දු නෝට්ටු සහ
වෙනත් ගණුදෙනු කළ හැකි සාධන පත්‍ර සෑදීමට, ලිවීමට,
භාර ගැනීමට, වට්ටම් කිරීමට, පිටසන් කිරීමට, ගණුදෙනු
කිරීමට, මිලට ගැනීමට, විකිණීමට, නිකුත් කිරීමට සහ
බැංකු ගිණුම් විවෘත කිරීමට, ක්‍රියාත්මක කිරීමට සහ
වැසීමට ;

(ඈ) සංස්ථාවේ කාර්ය සඳහා වහාම අවශ්‍ය නොවන යම්
අරමුදල් පාලක මණ්ඩලය විසින් සුදුසු යයි සලකනු
ලබන ආකාරයකින් ආයෝජනය කිරීමට ;

(ඉ) දායක මුදල්, ප්‍රදානයන්, පරිත්‍යාග සහ සියලු වර්ගවල
ත්‍යාග, ඉල්ලා සිටීමට සහ භාර ගැනීමට ;

(ඊ) සංස්ථාවේ පරමාර්ථ මුදුන් පමුණුවා ගැනීම සඳහා
අවශ්‍ය වන පරිදි යම් තැනැත්තකු හෝ යම් සමාගමක්
හෝ පුද්ගල මණ්ඩලයක් හෝ සමඟ ගිවිසුම්වලට හෝ
කොන්ත්‍රාත්වලට එළඹීමට ;

(උ) යම් නිශ්චල හෝ චංචල දේපළකට බලපාන යම්
නීත්‍යනුකූල භාර හෝ කොන්දේසි භාර ගැනීමට,
පිළිගැනීමට, ක්‍රියාත්මක කිරීමට, ඉටු කිරීමට සහ
පරිපාලනය කිරීමට ;

(ඌ) සංස්ථාවේ නිලධරයන් සහ සේවකයන් පත් කිරීමට,
සේවයෙහි නියුක්ත කිරීමට සහ සේවයෙන් පහකිරීමට
සහ සංස්ථාව විසින් තීරණය කරනු ලබන යම් වැටුප්,
දීමනා සහ පාරිතෝෂික ඔවුන්ට ගෙවීමට ; සහ

(එ) සංස්ථාවේ පරමාර්ථ නිසි ලෙස සහ ඵලදායි ලෙස
ක්‍රියාත්මක කිරීම සඳහා අවශ්‍ය හෝ යෝග්‍ය වෙනත්
සියලු දේ කිරීමට, සංස්ථාවට බලය ඇත්තේ ය.

9. සංස්ථාව විසින් යම් සභා රැස්වීමක දී ඊට පැමිණ
ඡන්දය දෙන සාමාජිකයන්ගෙන් තුනෙන් දෙකකට නොඅඩු බහුතර
ඡන්දයෙන් මේ පනතේ සහ වෙනත් යම් ලිඛිත නීතියක
විධිවිධානවලට අනනුකූල නොවන රීති පහත දැක්වෙන සියලු
කාරණා හෝ ඉන් කිසිවක් සඳහා හෝ කලින් කල සෑදීම
නීත්‍යනුකූල වන්නේ ය :-

(අ) සාමාජිකයන් වර්ග කිරීම, එක් එක් පන්තියට 'අයත්
සාමාජිකයන් විසින් ගෙවිය යුතු ගාස්තු, ඔවුන් ඇතුළත්
කර ගැනීම, ඉවත් කිරීම, ඔවුන් නෙරපීම හෝ ඉල්ලා
අස්වීම;

(ආ) මණ්ඩලය තෝරා පත් කර ගැනීම සහ පාලක
මණ්ඩලයේ සාමාජිකයන් ඉල්ලා අස්වීම, ඉවත්වීම හෝ
ධුරයෙන් ඉවත් කිරීම සහ මණ්ඩලයේ සාමාජිකයන්ගේ
කාර්ය සහ චර්යාව ;

(ඇ) සංස්ථාවේ විවිධ නිලධරයන්, අනුයෝජිතයන් සහ
සේවකයන් පත් කිරීම, ඔවුන් සේවයේ යෙදවීම, ඔවුන්
සේවයෙන් නෙරපීම සහ ඔවුන්ට පාරිශ්‍රමික ගෙවීම සහ
ඔවුන්ගේ බලතල, කාර්ය, කර්තව්‍ය සහ චර්යාව ;

(ඈ) මණ්ඩලයේ හෝ සංස්ථාවේ හෝ යම් අනුකාරක සභාවක
රැස්වීම්වල දී පිළිපැදිය යුතු කාර්ය පටිපාටිය, එම
රැස්වීම් කැඳවීම සහ පැවැත්වීම, එම රැස්වීම්වල දී
පුරප්පාඩු පිරවීම, ඒ රැස්වීම් පිළිබඳ දැන්වීම් සහ
න්‍යාය පත්‍ර, ඒ රැස්වීම් සඳහා ගණපූරණය සහ ඒ
රැස්වීම්වල කටයුතු කරගෙන යාම ;

(ඉ) මණ්ඩලයේ සහ සංස්ථාවේ සාමාජිකත්වය සඳහා
සුදුසුකම් සහ නුසුදුසුකම්;
(ඊ) සංස්ථාවේ දේපළ පරිපාලනය කිරීම හා කළමනාකරණය
කිරීම; සහ

(උ) සාමාන්‍යයෙන් සංස්ථාවේ කටයුතු කළමනාකරණය කිරීම
සහ එහි පරමාර්ථ මුදුන්පත් කර ගැනීම.

(2) මේ පනත ක්‍රියාත්මක වීම ආරම්භ වන දිනයට පෙරාතුව
ම වූ දිනයේ දී සංගමයේ බලපැවැත්වූ රීති, මේ පනතේ සහ
වෙනත් යම් ලිඛිත නීතියක විධිවිධානවලට අනනුකූල නොවනතාක්
දුරට, සංස්ථාවේ රීති ලෙස සලකනු ලැබිය යුතු අතර, එම රීති,
මේ වගන්තියේ (1) වන උපවගන්තිය යටතේ රීතියක් සාදනු
ලබන අන්දමට එවැනිම රැස්වීමක දී එවැනිම ආකාරයෙන්
සංශෝධනය කිරීම, වෙනස් කිරීම, ඊට යමක් එකතු කිරීම හෝ
පරිච්ඡින්න කිරීම කරනු ලැබිය හැකි ය.

(3) සංස්ථාවේ සාමාජිකයන් සංස්ථාවේ රීතිවලට යටත් විය
යුතු ය.

10. (1) සංස්ථාවට එහිම අරමුදලක් තිබිය යුතු අතර, සංස්ථාව
සඳහා සහ වෙනුවෙන් භාරගනු ලබන ත්‍යාග, රික්ථවරණ පැවරීම්,
පරිත්‍යාග, සම්මාදම් මුදල්, දායක මුදල්, ගාස්තු හෝ ප්‍රදාන
සභාව විසින් තීරණය කරනු ලබන පරිදි එක් බැංකුවක හෝ
බැංකු වැඩි ගණනක සංස්ථාවේ බැරට තැන්පත් කරනු ලැබිය
යුතු ය.

(2) මේ පනත යටතේ ස්වකීය බලතල, කාර්ය සහ කර්තව්‍ය
ක්‍රියාත්මක කිරීමේ දී සහ ඉටු කිරීමේ දී සංස්ථාව විසින් දරන
ලද වියදම් කිසිවක් පියවීමට අවශ්‍ය සියලු මුදල් අරමුදලින්
ගෙවනු ලැබිය යුතු ය.

11. (1) සංස්ථාවට ලැබුණු සහ සංස්ථාව විසින් වියදම්
කරනු ලැබූ සියලු මුදල් පිළිබඳව ගිණුම් නිසි අයුරින් පවත්වා
ගෙන යාමට පාලක මණ්ඩලය විසින් කටයුතු සැලැස්විය
යුතු ය.

(2) සෑම වර්ෂයකදී ම යටත් පිරිසෙයින් එක් වරක්වත්
සංස්ථාවේ ගිණුම් පරීක්ෂා කොට විගණනය කළ යුතු අතර,
සංස්ථාවේ ආදායම් සහ වියදම්, ගිණුම් සහ ශේෂ පත්‍රවල

නිරවද්‍යතාව මණ්ඩලය විසින් පත් කරනු ලබන ශ්‍රී ලංකාවේ
වරලත් ගණකාධිකාරීන්ගේ ආයතනය ආශ්‍රිත සාමාජිකයන් වන
විගණකවරයකු හෝ විගණකවරයෙක් විසින් සහතික කරනු
ලැබිය යුතු ය.

12. මේ පනත ක්‍රියාත්මක වන දිනට පෙරාතුවම වූ දිනයෙහි
සංගමයෙහි පැවති සියලු ණය සහ බැරකම් සංස්ථාව විසින්
ගෙවා නිදහස් කළ යුතු අතර එදිනට සංගමයට ලැබිය යුතු
සියලු ණය, සම්මාදම් මුදල් සහ දායක මුදල් මේ පනතේ කාර්ය
සඳහා සංස්ථාවට ගෙවනු ලැබිය යුතු ය

13. යම් මිලට ගැනීමක්, ප්‍රදානයක්, ත්‍යාග කිරීමක්
තෙස්තමේන්තු නීයාදනයක් හෝ අන්‍යාකාරයකින් සංස්ථාව
වෙත සතු කර දෙනු ලබන චංචල හෝ නිශ්චල යම් දේපළක්
අත්කර ගැනීමට සහ දැරීමට මේ පනතේ කාර්ය සඳහා නීතියෙන්
සංස්ථාවට බලය ඇති අතර, එවැනි සියලු දේපළ සංස්ථාවේ
තත්කාලයේ බලපවත්නා රිතිවලට යටත්ව විකිණීමට, උකස්
කිරීමට, බදු දීමට, හුවමාරු කිරිමට, හෝ අන්‍යාකාරයකින්
බැහැර කිරීමට සංස්ථාවට සම්පූර්ණ බලය තිබිය යුතු ය.
14. පාලක මණ්ඩලයේ සභාපතිවරයා සහ ලේකම්වරයා
හෝ සංස්ථාව විසින් යථා පරිදි බලය දෙනු ලැබූ වෙනත් යම්
තැනැත්තකු හෝ ඉදිරිපිට දී හැර, සංස්ථාවේ මුද්‍රාව කිසිදු සාධන
පත්‍රයකට නොතැබිය යුතු අතර, තමන් පැමිණ සිටි බවට ලකුණක්
වශයෙන් ඔවුන් විසින් ඒ සාධන පත්‍රයෙහි තම නම අත්සන් කළ
යුතු ය.

තවද, එම අත්සන් කිරීම, සාක්ෂිකරුවකු වශයෙන්
යම් තැනැත්තකු විසින් කරනු ලැබූ අත්සනකට පරිබාහිරව
විය යුතු ය.

15. සංස්ථාව විසුරුවා හැරීමේ දී එහි සියලු ණය හා බැරකම්
පියවීමෙන් පසු කවර හෝ දේපළක් ඉතිරි වුවහොත් ඒ දේපළ
සංස්ථාවේ සාමාජිකයන් අතර බෙදනු නොලැබිය යුතු අතර,
සංස්ථාවේ පරමාර්ථවලට සමාන පරමාර්ථ ඇත්තා වූ ද ස්වකීය
රීති අනුව යම් ආදායමක් හෝ දේපළක් ස්වකීය සාමාජිකයන්
අතර බෙදා දීම තහනම් කරනු ලබන්නා වූ ද වෙනත් යම්
ආයතනයකට හෝ ආයතනවලට ඒ දේපළ දීම හෝ පැවරීම
කරනු ලැබිය යුතු ය. එම ආයතනය කවරේදැයි සංස්ථාව විසුරුවා
හරින අවස්ථාවේ දී හෝ ඊට පෙරාතුව ම හෝ සංස්ථාවේ
සාමාජිකයන් විසින් තීරණය කරනු ලැබිය යුතු ය.

16. මේ පනතේ සඳහන් තැනැත්තන්ගේ සහ ඔවුන් මගින්
ඔවුන්ගෙන් සහ ඔවුන් යටතේ හිමිකම් පාන්නවුන්ගේ
අයිතිවාසිකම්වලට හැර, ජනරජයේ හෝ යම් රාජ්‍ය මණ්ඩලයක
හෝ සංස්ථාවක හෝ වෙනත් යම් තැනැත්තන්ගේ හෝ
අයිතිවාසිකම්වලට මේ පනතෙහි ඇතුළත් කිසිවකින් හානියක්
හෝ බලපෑමක් නොවිය යුතු ය.

17. මේ පනතේ සිංහල සහ දෙමළ භාෂා පාඨ අතර යම්
අනනුකූලතාවක් ඇතිවුවහොත්, එවිට සිංහල භාෂා පාඨය
බලපැවැත්විය යුතු ය.

උපලේඛනය [5 (3) වන වගන්තිය]
භාරකාර මණ්ඩලය

1. හෙට්ටිආරච්චිගේ දොන් ජයවර්ධන මහතා
කළමනාකාර භාරකරු
2. චන්ද්‍රදාස ජයසිංහ මහතා ලේකම්
3. දෝන ලිසිනෝනා ගමගේ මහත්මිය
4. මුදිතා හෙට්ටිආරච්චි මහත්මිය
5. අනුලා ජනනන්දනි හෙට්ටිආරච්චි මහත්මිය